Mette Abildgaard (KF), 2025-12-02:
Tak for det.
Da jeg blev valgt i Folketinget i 2015, gik der ikke ret lang tid, før mit parti kom med i regering.
Jeg var jo relativt nyvalgt og skulle sådan lære Christiansborg at kende, og noget af det første, man lærer, er jo, at hvis man er i et regeringsparti, afviser man beslutningsforslag.
Det gjorde det jo på mange måder enormt nemt at sidde og bladre næste uges sager igennem, for man kunne se, at hvis der stod beslutningsforslag på det og det ikke handlede om sende soldater af sted, skulle man bare være imod.
Jeg tror også, jeg ved, hvordan jeg ville have siddet og revet mig selv i håret, hvis jeg havde været regeringsordfører og skulle læse det her beslutningsforslag og finde argumenterne imod, for det, der står i det her beslutningsforslag, er jo helt åbenlyst rigtigt.
Det er helt åbenlyst hul i vores lovgivning og vores regulering i dag, og det er ovenikøbet et hul og en fejl i vores regulering, som ordføreren, der har fremsat det her beslutningsforslag, har gjort opmærksom på igennem flere år.
Så kæmpe respekt til SF og til ordføreren for at blive ved med at kæmpe for at få rettet op på det her.
Jeg er super ærgerlig over, at den her logik, i forhold til at man bare afviser beslutningsforslag, stadig væk lever i bedste velgående.
Jeg havde egentlig sådan en drøm om, at tingene var blevet lidt bedre igennem årene.
Der er også en gang imellem små lyspunkter.
Min konservative kollega, Lise Bertelsen, fik for lidt tid siden herinde vedtaget et beslutningsforslag omkring ufrivilligt skolefravær, som regeringen faktisk endte med at gå med på.
Men der er desværre langt imellem, at de forslag, der bliver fremsat her i salen, faktisk bliver anerkendt og også ført ud i livet.
Jeg synes bare, det er så ærgerligt, for der ville ikke gå noget tabt for nogen.
Jeg ved godt, at det altid er nemt, når man står på den anden side, når man er i opposition, og når man ikke er den, der sidder med ansvaret.
Jeg ved godt, at nu ender min tale med at handle meget om proces, men jeg tror, at det lige præcis er noget som det her, der gør, at vi også nogle gange skuffer borgerne, fordi det kommer til at handle mere om, hvem der foreslår det, hvem der har idéen, hvem der tager initiativet, hvem der får æren, end det egentlig handler om at hjælpe og beskytte de mennesker, som har et behov for det.
Det er jo helt åbenlyst, at der her er nogle mennesker, som ikke er i stand til at tage det ansvar.
Liberal Alliances ordfører sagde det så fint: at de, der har evnen, har også ansvaret.
Her er jo netop tale om nogle, som vi ikke forvente har en evne til at gennemskue, hvad de siger ja til, når de sætter et kryds i et felt og dermed siger ja til at sælge deres oplysninger til tredjepart, som kan ringe og sælge dem antivirusprogrammer, forsikringspolicer, eller hvad det ellers måtte være.
Så det er netop en del af de borgere, vi burde give den allerbedste beskyttelse, og det synes jeg vi svigter.
Nu er det så erhvervsministerens.
Det ligger lidt i et krydsfelt.
Jeg kan også se, at det lidt er en splittelse partierne imellem, i forhold til hvem der ordfører på det.
Jeg har ikke stiftet bekendtskab med det her eller har arbejdet med det før, men det kan jeg jo forstå at der er andre der har, og de har peget på den her problemstilling tidligere.
Så ja, i Det Konservative Folkeparti støtter vi det her beslutningsforslag og har en stille bøn om, at vi alle sammen en gang imellem hæver os over, at der står beslutningsforslag på det, og kigger mere på substansen og indholdet.
Vi støtter i hvert fald her forslag.